정조 23년
己未二月初十日辰時上御誠正閣藥房入診兩南句管堂上來待諸臣同爲入侍時藥房都提調李秉模提調金文淳副提調李書九行都承旨李晩秀行右承旨李勉兢右副承旨兪漢寧假注書李允謙李弘謙編修官洪樂游檢校待敎李存秀館伴鄭民始戶曹判書趙鎭寬禮曹判書黃昇源醫官金孝儉白成一李敬培李周憲玄必采丁希泰以次進伏訖大臣問候後書九曰今日先農壇祭享初獻官則陪神位版進去而亞獻官依筵敎曉自社壇直往太常與初獻官同爲進去故今無受香獻官何以爲之乎上曰初獻官則何不受香乎初獻官旣陪奉神位則亞獻官又何同爲進去而不卽受香耶書九曰獻官之親奉神位版曾有定式而今番則亞獻官自社壇仍往太常同爲陪進事旣承下敎故直與初獻官進去未得受香矣上曰神位版出奉時或有屑越之慮故果曾有獻官陪進之下敎而受香又莫重焉則獻官之不爲受香是豈成說乎曾前定式亦可一番釐正之事矣亞獻官果誰耶書九曰同副承旨沈象奎矣上曰亞獻官事節節做錯矣昨日社壇奉審進去時以擧行節次各別申飭之意縷縷下敎矣聞行事時多有錯雜之擧而不惟不能禁飭至於行事時刻以四更一點來報而予方靜坐齋所以聽更鼓則行事時刻報來後始打四更一點先期行事以報時刻者不掩其彌縫之狀事不誠實莫此爲甚矣書九曰在社壇更鼓稍間聽不分明故或有時刻差違之時矣上曰受香時刻今已差晩昨日坐直承旨出去傳香之意出傳可也允謙承命出傳上曰近來享事時每送史官摘奸而所謂史官亦不能着念擧行多有漫漶之弊向日山川祭享時獻官或有落後者不爲陪進於神位還安而兼春秋承膺祚以無頉歸奏豈非駭然之甚乎仍命書榻敎曰兼春秋承膺祚本職郞署減下令該曹口傳付軍職上敎文淳曰提調之病今旣夬差入此診筵甚可喜幸也大抵今番輪症差可後諸般餘症內則虛乏而食則便滯疏滯之方不宜他藥惟神曲一種不無其效矣來頭則法製神曲另加造置也仍敎醫官孝儉曰爾亦不免今番感氣乎孝儉曰進退四十日艱辛生出矣上曰近來柳光翼何去乎孝儉曰亦以病故不能供職矣上曰來頭擧動必至屢日經宿提調與兩廳首醫內局省記康命吉則字內入直而隨駕以他醫官擧行可也命館伴迎勅都監堂上進前上曰昨日牌文出來者與向時謄來者別無異同卿等果見之乎民始曰我國更令委報於鳳城將覓出眞箇牌文故城將必生怯而以向時謄送者又此送來以爲彌縫其實則與前牌文少無異矣上曰聞灣尹以爲今若以牌文一事深加責諭於城將則來頭擧行事必不善爲周旋云而此則有不然者苟以當行之事據理責之則渠必尤爲盡心擧行豈或因此而不善爲我國事乎灣尹之所見甚小矣今番安知無馬頭牌文之出來而大抵先朝戊辰旗牌出來後以木牌文順來時則甚絶罕矣民始曰迎勅日字自禮曹以今月十八日二十日推擇啓下已爲知委於儐臣處一定日字之後不得進退事體則然而今番則勅行牌文尙不出來渡江遲速亦無聲息若或於望間渡江則無趁期入京之道自禮曹限來初更爲推擇吉日下送以爲進退之地似爲完備下詢大臣處之何如上曰大臣之意何如秉模曰更爲推擇觀勢進退果爲完備卽令該曹擇吉行關於遠接使處何如上曰若於旬間渡江旣有擇送日期豈可闊狹進退而今番則勅行排程尙未詳知到灣若在旬後近望之時則以一兩日更爲涓吉亦可禮判之意何如昇源曰問于日官則來月初二日爲吉云矣上曰在儐臣之道必當宣力於到鳳城未渡江之時一以依朝令施行爲計而以此日第又分付使之觀勢從便擧行狀聞可也出擧條上曰十二日若渡江則可趁二十日入來乎民始曰渡江後行路遲速惟在我國操縱之如何一日三站則似可優優入來而差過二三日則勢難趁期且聞外間言則勅行發行後各自分散出來約會於鳳城而渡江云果如此言則渡江日字尤爲差退矣上曰都監向令姑罷而員役輩則連爲擧行乎民始曰然矣今則渡江之期不遠自明日都監開設爲好矣上曰唯又敎曰今番如結綵之屬除之其他冗漫之具亦當省弊而迎恩門則丹靑蓋瓦今已剝落所見不似改瓦取色之道分付該監好矣繕工監紫門色誰耶大抵在前則紫門官員擧行之事亦甚役役近來則殆無一瓦改修之事可謂極便矣民始曰本監官員鄕人外多有不爲行公者如此擧行之時亦有苟簡之弊矣上曰李建胄則行公乎文淳曰然矣上曰宣召人中此人見似可用矣無端不爲行公者此亦瘝曠之一端豈可一任置之乎査實嚴飭否則草記出代無妨矣仍敎鎭寬曰迎勅時當御慶熙宮勤政殿而小次則以藝文館爲之修理處卿其親往看審可也民始曰從前勅行時別給單子勅使則書以密贐通官則書以密贈今番亦依此擧行乎上曰依爲之出擧條民始曰勅使接見茶禮時御床用淡薑茶勅使床用蔘茶令內局進排矣今亦依此知委何如上曰依爲之出擧條民始曰迎勅時勅使各差備忠贊衛以下樂工軍卒等所着皆以華色擧行而今番則依雍正乙卯例官服者着淺淡服樂生軍卒等用靑色之意知委何如上曰依爲之出擧條民始曰上副勅房例用紅燭而今番則以黃爥代用何如上曰依爲之出擧條民始曰今番勅行時館內外各項把守差備之類勿用坊民皆以各營門軍卒擇用事稟定矣其中轎子軍二十名似難以軍卒使役此則以衛軍中有根着者各別抄擇定送之意分付兵曹何如上曰依爲之出擧條民始曰伏見京畿監司李在學狀啓則以禁辟軍依近例出用之意令迎接都監稟旨分付事啓下矣取考謄錄則沿路禁雜人以略干官隷有難擧行故自前出用沿路軍兵矣今番亦依前例擧行之意分付何如上曰依爲之出擧條上曰密贐之數幾何民始曰應例銀五百兩而中間彼國減其半數只贈二百五十兩而密贐千兩合爲銀一千二百五十兩矣上曰我國待彼之際贈物稍爲從厚則凡我國事都無事自前然矣民始曰然矣密贐之際屛左右人頗示綢繆之意則彼亦知惠大以爲喜云矣鎭寬曰別求請等物亦不可不預備乎上曰略干留意而竝皆除之好矣民始曰勅使入京時禁雜人等節京兆及該部專當擧行而府部之吏隷數少有難專責故自弘濟院迎恩門至城內諸處令三軍門摠戎廳分掌嚴禁事近例皆如此矣今番亦依例擧行之意知委何如上曰依爲之出擧條民始曰勅使自闕中還來館所時各司下隷雜遝觀光紅馬木外有駭所見故自前以三營門將卒排立於闕門外令兵曹專掌禁喧禁雜而都監所屬各差備人馬外一倂嚴禁百官出入皆從開陽門矣今亦依此擧行之意分付何如上曰依爲之出擧條上曰此時禁喧事自別兵曹正郞果誰某耶勉兢曰申溆曺錫中李東煥鄭繼忠等矣上曰各別申飭之意預爲分付也鎭寬曰今此迎勅時御前陽繖旣以藍色擧行則柄竹恐不必改其他儀仗仍前用之而儀仗軍之服色似當用靑色故敢此仰達矣上曰依爲之出擧條鎭寬曰茶禮時勅使床巾以靑色爲之御床所用揮巾恐亦以靑色爲之故敢此仰達矣上曰依爲之出擧條鎭寬曰一勅所需舊稱六萬而近則輒過八萬矣今番則方以省約爲主雖未知畢竟所入之幾何而年前本曹所儲一勅之需今則輾轉爲湖南之均貿米目下支勅無以措手若就京衙門稍裕處以兵曹錢二萬兩御廳錢二萬兩姑先貸用其餘不足之數則自本曹以經費條亦爲推移用之以待湖穀之作錢各償諸處恐爲權宜之道故敢此仰達下詢大臣處之何如上曰大臣之意何如秉模曰旣有當報之資則一時推移恐無不可而此等事易致遷就且兵曹御廳之儲俱係經費與軍需尤不可久曠令該曹該廳依數還捧後草記何如上曰依爲之出擧條昇源曰勅使入京擇日停當則前期四五日有迎勅習儀之例矣取考謄錄則百官服色一依正日例爲之而今番則不無掣礙之端百官自慕華館至崇政殿習儀時以黑團領去胸褙黑角帶擧行之意知委何如上曰依爲之出擧條上曰習儀節次一依擧動時儀習儀日善爲肄習則迎勅正日別無窘迫之患卿其各別提飭百官進不進亦爲另飭也民始曰臣聞之則上勅張承勳卽明史撰人張廷玉之後孫而爲人極爲雅正云似別無弊端矣上曰然乎文淳曰皇曆便所來諸種藥材當入之乎上曰自外善爲區處也皇曆出來時彼中人命八萬名損於輪症云爲譯舌者宜於聞見錄先報此事而所謂譯舌者尙無一言皁白惟此一事罪固難贖矣譯官卞復圭卽爲汰去永勿復屬可也書九曰取考雍正乙卯政院日記則宣勅第四日行禮後及行禮後第四日有政院二品以上六曹百官宗班問安之規矣自內行禮則外廷問安恐未穩當今番則宣勅日還內後依郊幸時還宮後問安之例藥房內閣政院玉堂及二品以上口傳問安行禮後第四日問安置之何如上曰依爲之出擧條上敎秉模曰次對則欲於勅行後爲之而今日因館伴登筵仍命召見爲念民事不自暇逸之義也兩南民情果何如云耶秉模曰每年春窮甚於秋而近來則秋成後民間過爲騷動故及至春間反爲稍安雖以今年論之昨秋則兩南民事茫無計策致勤宵旰之憂矣到今所聞民情頓勝於昨秋云此蓋以田穀稍實故也上曰湖西賑邑果爲幾邑耶文淳曰臣見錦伯私書則公賑邑爲四十邑矣上曰賑資無不足之慮乎秉模曰旣有措置必無窘乏之慮矣大抵舊海伯爲湖西貿穀事可謂勞心焦思而見今錦伯則不用心力而坐內辦備無患於接濟此亦錦伯之好運數矣上曰然矣近來輪疾湖南比湖西何如云耶秉模曰湖南之熾盛無減於湖西云矣上曰嶺南則何如耶民始曰聞尙州永川大丘等邑尤爲熾蔓而大體近日則無論京鄕便同强弩之末勢稍爲輕歇漸有乾淨之望矣上曰兩南民事比昨秋稍勝則庶爲弛念之一端矣命晩秀讀應敎金羲淳疏訖上曰此疏與禮議李翊模疏意稍有間隔矣仍命書批答敎秉模曰日前以諡號事有堂疏卿果見之乎他大臣家不必以此事有所如何之意分付吏曹賜諡官斯速啓下一兩日內使之宣諡好矣大抵爲蔡判府之人則以不得一忠字節惠爲深恨者亦無怪矣念昔先朝戊申吳光運洪景輔兩人果有特異之樹立而判府之所秉執亦保有此兩人之餘論其後乙亥又有可紀之績故先朝之奬拔良有以也而予之所大用果亦有見則今以一忠字議諡亦非不可而旣議之後沈奎魯之指的忠字請其改之者格例之外駭然甚矣雖以朴吉源事言之旣承牌於再昨而忽逡巡於今日旋又赴坐於開坐之後又忽推托於駁議之坐其在事面節節顚錯矣仍命退諸臣以次退出